游鼓山
作者：真德秀
朝代：宋

paragraphs: 嚴宸有追詔，趣上太守符。
疲民未蘇醒，還顧空躊躇。
來尋靈源盟，喜與佳客俱。
始酌清泠泉，一浣丹墨洿。
超然煩溽中，著身在冰壺。
遲明陟危亭，雲濤渺空虛。
煙霏倏開闔，峰巒時有無。
偉哉此絕觀，雄壓東南隅。
蒼崖萬仞立，四面環瓊琚。
翠木巧蔽虧，亭午清陰敷。
令人澹忘歸，似到真華胥。
憶昨泛蓮日，選勝邀朋徒。
摩挲巖上刻，慨仰趙與朱。
舉觴酹且盟，一節期終初。
重來三十年，恍如隔朝晡。
並游四五人，存者獨老癯。
有懷子陳子，感歎爲欷歔。
子抱明月終，我方長涂趨。
顛踣懼不免，儆省當何如。
願言祝同社，著力相携扶。
禪伯亦可人，新結峰頂廬。
老我故倦游，軒冕非所娛。
會須脫塵鞿，來依懶瓚居。